लेकिन अलगाववादियों की इस दूसरी लड़ाई में कश्मीर घाटी के कितने लोग शामिल हैं , यह प्रश्न सब से ज़्यादा महत्वपूर्ण है । सूबे की मुख्यमंत्री महबूबा मुफ़्ती कहती हैं कि वे पाँच प्रतिशत से ज़्यादा नहीं हो सकते । मुझे लगता है कि वे ठीक ही कहती हैं । लेकिन जो पाँच प्रतिशत लोग इन कामों में शामिल हैं , वे मुखर हैं । उनका प्रदर्शन सड़कों पर दिखाई देता है । उनकी गोलियों से और पत्थरों से सुरक्षा बल के जो लोग घायल होते हैं या मारे जाते हैं , उसकी ख़बर चौबीस घंटे चलती है । इन सभी बातों का मनोवैज्ञानिक असर होता है । दूर से देखने वाले को लगता है कि घाटी हाथ से निकल रही है । पाकिस्तान भी और घाटी के अन्दर काम करने वाले उसके साथी भी यह सारा खेल दूर के दर्शकों को ही दिखाना चाहते हैं । दूर से खेल देख रहे देश , समय पाकर कह सकते हैं कि इस विवाद को सुलझाने के लिए वे अपनी सेवाएँ देने के लिए तैयार हैं । सेवाएँ देने की ऐसी जल्दबाज़ी कुछ देशों ने दिखाई भी है । पीछे तुर्की के प्रधानमंत्री भी इस कार्य के लिए त्तत्पर नज़र आने लगे थे । हल्की भाषा में अमेरिका भी आगे आया था ।